Rhaglen Cadarnhau Gwaith Cymdeithasol
Adran 4 (Tasg 3) Diogelu – Canllawiau Ychwanegol
Mae amrywiaeth yn y ffordd y mae gwahanol feysydd a thimau yn ymwneud â diogelu; boed hynny gyda phlant neu oedolion. Bydd yr adfyfyrio ar ddiogelu yn adran 4 felly yn amrywio. Waeth beth yw dyfnder cynnwys y broses ddiogelu, mae yna elfennau allweddol y bydd angen i chi ei gynnwys. Mae'n hanfodol eich bod yn dangos sut rydych chi wedi "cyfrannu" at y broses ddiogelu a’ch dealltwriaeth o’r broses.
· Rhaid i ddiogelu fod yn ganolog i adran 4 ac mae’n rhaid i chi ddangos sut rydych wedi gweithio gydag eraill ar achos sy'n ymwneud â diogelu plentyn neu oedolyn.
· Mae'n bwysig eich bod yn canolbwyntio ar achos yr ydych chi unai yn/ neu wedi gweithio arno ers cychwyn y rhaglen lle mae pryderon diogelu yn ymwneud â phlentyn neu oedolyn. Ni fydd pob achos lle mae amheuaeth am bryderon diogelu yn arwain at ymyrraeth bellach e.e. Amlinelliad Cyfraith Gyhoeddus (PLO), ymchwiliad adran 47, neu gyfeiriad i'r Llys Gwarchod. Yr hyn sy'n bwysig yw eich bod chi'n gallu myfyrio ar achos cyfredol lle mae materion diogelu wedi dod i’r fei a lle mae posibilrwydd y gall fynd i’r llys.  
· Mae angen i chi ddangos eich dealltwriaeth/ adfyfyrio’n feirniadol ar sut mae’r achos yn ymwneud a throthwyon, meini prawf, polisïau a phrosesau lleol, sefydliadol a chenedlaethol.
· Rhaid i adran 4 gynnwys dealltwriaeth glir o’r "gweithdrefnau diogelu" a’u perthnasedd i’r gwaith (e.e. Canllawiau Amddiffyn Plant Cymru Gyfan 2008; Polisi a Gweithdrefnau Interim Cymru ar Gyfer Amddiffyn Oedolion Hawdd eu Niweidio Rhag Cael eu Cam-drin (2010); Adran 7 - Diogelu - Deddf Gwasanaethau Cymdeithasol a Llesiant (Cymru) 2014; Deddf Plant 1989 a 2004; Deddf Galluedd Meddyliol 2005; polisïau a phrotocolau gan y bwrdd diogelu lleol ac unrhyw weithdrefnau/polisïau /canllawiau awdurdod lleol perthnasol).
· Os rydych mewn tîm sy'n canolbwyntio ar waith ataliol bydd angen i chi esbonio / myfyrio ar yr hyn a fyddai wedi digwydd pe bai'r achos wedi mynd ymlaen i ddiogelu. E.e. sut fyddai hyn wedi edrych. Rhaid i chi ddangos tystiolaeth eich bod chi'n gwybod am y broses a sut y byddai'n berthnasol i'r achos a ddewiswyd gennych.
Deilliannau Dysgu a’r Meini Prawf Asesu (cyfeirir atynt fel meini prawf perfformiad yn adran y Meini Prawf Marcio yn y Llawlyfr) 
Bydd edrych ar y deilliannau/ canlyniadau dysgu, SGC a’r meini prawf marcio yn rhoi’r cyfarwyddyd gorau i chi er mwyn sicrhau eich bod yn ateb holl elfennau’r cwestiwn a bodloni’r gofynion.
Mae rhan o'r cwestiwn yn gofyn i chi sicrhau "..eich bod yn cynnwys y canlyniadau dysgu a’r Safonau Galwedigaethol Cenedlaethol".  Mae'r meini prawf marcio yn rhoi mwy o fanylion ar hyn ac yn datgan "Rydych wedi ymdrin â’r meini prawf perfformiad (meini prawf asesu) ac rydych wedi cyflawni’r deilliannau dysgu.”
Am wybodaeth am hyn gweler- Atodiad 7 tudalen 54 y llawlyfr adran 4- Diogelu- Astudiaeth Achos. 
Er mwyn bod yn glir; mae ymdrin â'r meini prawf perfformiad (meini prawf asesu) yn golygu bod yn rhaid i chi "feddwl am neu ddechrau ymdrin" a’r agwedd hon o’r meini prawf perfformiad er mwyn cyflawni'r canlyniad dysgu. Nid yw hyn yn golygu bod angen i chi gyflawni'r rolau/ tasgau hyn ond yn hytrach eich bod wedi eu hystyried / neu feddwl amdanynt.
Os nad yw'r achos yr ydych yn ei drafod yn arwain at ddiogelu, mae angen i chi barhau i esbonio pam a thystiolaethu eich bod yn deall beth fyddech chi wedi ei wneud pe bai wedi (arwain at ddiogelu) e.e. Os nad oedd yn cyrraedd y trothwyon.
Esiampl:
Deilliannau Dysgu 6. Gallu cyfrannu at brosesau cyfreithiol o fewn cylch gwaith cymdeithasol - Meini prawf asesu 6.1 - Egluro rôl a chylch gorchwyl y llysoedd o ran gwaith cymdeithasol gyda phlant ac oedolion bregus. Os nad ydych yn rhan o broses y llys, mae'n rhaid i chi barhau i fyfyrio ar sut y gallai unrhyw waith fod wedi cyfrannu at hyn neu efallai sut y bydd yn cyfrannu at hyn yn y dyfodol. Nid oes angen i chi fod wedi bod yn rhan o'r broses llys eich hun ond yn hytrach eich bod yn dangos eich dealltwriaeth pe bai wedi cyrraedd y cam yma.  Dylid cydnabod y gallai ymyrraeth gynnar/ gwaith ataliol ddod yn rhan o broses y llys e.e. galluedd.
Deilliannau Dysgu 3 neu 4 - (diogelu oedolion neu blant). Yma mae angen i chi ddangos eich bod yn deall rôl broffesiynol gwaith cymdeithasol mewn perthynas â diogelu; gan egluro am bolisïau a gweithdrefnau cenedlaethol, lleol a threfniadaethol. Dylech ddangos eich bod yn deall beth fydd yn digwydd mewn perthynas â diogelu a sut y gwnaethoch chi gyfrannu at y penderfyniadau hyn, e.e. eich rôl a sut rydych chi wedi gweithio gydag unigolion a gweithwyr proffesiynol eraill fel rhan o'r broses gwneud penderfyniadau (neu beidio).
Mae'n iawn edrych ar y materion, y cyfyng-gyngor a'r gwrthdaro gyda hyn e.e. os na wnaethoch gyfrannu a sut mae hyn yn ymwneud â phenderfyniadau proffesiynol e.e. cysylltiadau â pholisi, gweithdrefnau, asiantaethau eraill, fframweithiau deddfwriaethol ayyb. Gellir adfyfyrio’n feirniadol ar hyn gan gynnwys agweddau ar sut y gwnaed penderfyniadau proffesiynol a sut y gwnaethoch gyfrannu e.e. a wnaethoch chi drafod hyn gyda'ch goruchwyliwr, gyda rheolwyr, mewn cydweithrediad ag asiantaethau eraill ac ati.
[bookmark: cysill]Noder:
Nid oes angen i chi nodi rhifau’r canlyniad dysgu na'r meini prawf asesu yn eich gwaith ysgrifenedig. Ni ddylid rhoi rhifau gan fydd yr aseswyr yn gallu gweld os rydych chi wedi eu cyflawni. Cyfeiriwch at y deunydd ffynhonnell fel arfer.

Efallai ei fod yn ymddangos bod angen cyflawni llawer iawn ond cofiwch fod eich rôl gwaith cymdeithasol bob dydd yn cwmpasu 90% o'r dysgu, a bod hyn ond yn dangos sut i gwrdd â'r deilliannau dysgu a ddaw mewn perthynas â diogelu os rydych yn ansicr.
